
Szent István dekrétumainak megszerkesztése és ennek nyugat-európai párhuzamai

Kulcsszavak: Szent István; Admonti Kódex; Lex Baiuvariorum
Dolgozatomban a Szent Istváni dekrétumok keletkezésének a szakirodalom által már sokat tárgyalt kérdéskörét közelítettem meg új szempontból. A legrégebbi kéziratot, az Admonti Kódexet használom kutatásom alapjaként. A kézirat a 19. század közepe óta áll a rendelkezésünkre, historiográfiája igen gazdag. Azonban egyik irodalom sem tett kísérletet behatóan vizsgálni a következő problémafelvetést.
Ismert ugyanis, hogy az Admonti Kódex – az általunk ismert kéziratok közül egyedüliként – két törvénykönyvre osztja államalapító királyunk rendelkezéseit. A kéziratban található egy prológus és egy tartalomjegyzék is, utóbbin pedig egy igen érdekes felfedezést lehet tenni: világosan látszik, hogy eredetileg csak 31 cikkelyt tartalmazott. Ezt egészítette ki a scriptor 4 rendelkezés címével, feltehetően akkor, amikor összehasonlította az általa másolt szöveget a tartalomjegyzékkel. Azonban a tartalommutatóban így is csak 35 cikkely, történetesen az első dekrétum rendelkezésének címei olvashatóak. A második törvénykönyvhöz miért nem készült tartalomjegyzék? Nem állt volna a scriptor rendelkezésére, amikor először állította össze a tartalommutatót? A válasz egyszerű, a tartalomjegyzék nem az utána olvasható törvényszöveghez készült, a kettő minden bizonnyal más forrásból származik. Ennek bizonyítása érdekében dolgozatom további részében felvázolom a korabeli törvények hagyományozódásának nyugat-európai gyakorlatát.
Ekkor kerül a képbe a dolgozat második fő forrása, a Lex Baiuvariorum. A bajorok törvénye igen gazdag és bonyolult kéziratos hagyománnyal rendelkezik. Akárcsak Szent István dekrétumainak esetében, a Lex Baiuvariorumra vonatkozó szakirodalom sem tárgyalja a tartalomjegyzékek és a törvényszövegek közötti eltéréseket. Dolgozatomban 9-12. századból származó kéziratok mélyreható elemzésével mutatom ki azt, hogy a tartalomjegyzékek sokszor más forrásból származnak, az adott scriptorok nem maguk készítik el őket. Ezáltal a sokszor kevesebb cikkely címét feltüntető tartalomjegyzékek nem hiányosak a főszövegekhez képest, hanem a törvények archaikusabb formáit őrzik.
Ugyanez vonatkoztatható az Admonti Kódexre. Nyugat-európai kontextusba helyezve egyértelműnek tűnik, hogy a tartalomjegyzék egy olyan összeírás emlékét őrzi, amikor államalapító királyunk nevéhez összesen 31 rendelkezés volt köthető. 



